
ข่าวประชาสัมพันธ์
ไมเนอร์ โฮเทลส์ เดินหน้าขยายธุรกิจในอินเดียตอนใต้
ลงนามพัฒนาโครงการ อนันตรา จัดเชอร์ลา ไฮเดอราบัด รีสอร์ท 
รีสอร์ทริมน้ำแห่งใหม่จำนวน 185 ห้อง ถือเป็นโครงการโรงแรมแห่งแรกของแอชยา กรุ๊ป   
ไมเนอร์ โฮเทลส์ (Minor Hotels) ผู้นำด้านธุรกิจโรงแรมและการบริการระดับโลกที่มีโรงแรม รีสอร์ท และเรสซิเดนซ์ภายใต้แบรนด์มากกว่า 640 แห่งใน 67 ประเทศ ประกาศลงนามในสัญญาพัฒนา อนันตรา จัดเชอร์ลา ไฮเดอราบัด รีสอร์ท (Anantara Jadcherla Hyderabad Resort) รีสอร์ทริมน้ำแห่งใหม่บนพื้นที่ 37 เอเคอร์บริเวณอ่างเก็บน้ำคาราเวนา ในรัฐเตลังคานา ทางตอนใต้ของประเทศอินเดีย โดยมีกำหนดเปิดให้บริการในปี พ.ศ. 2572 และถือเป็นโครงการโรงแรมแห่งแรกของ แอชยา กรุ๊ป (Ashya Group)     
โครงการตั้งอยู่นอกเมืองไฮเดอราบัด ห่างจากสนามบินนานาชาติราจีฟ คานธี (Rajiv Gandhi International Airport) ประมาณ 60 นาที หรือประมาณ 71 กิโลเมตร และห่างจากใจกลางเมืองไฮเดอราบัดประมาณ 1 ชั่วโมงครึ่ง หรือประมาณ 90 กิโลเมตร ท่ามกลางธรรมชาติที่เงียบสงบและเป็นส่วนตัว ขณะเดียวกันยังสามารถเดินทางเชื่อมต่อไปยังหนึ่งในเขตมหานครที่เติบโตเร็วที่สุดของอินเดียได้อย่างสะดวกสบาย
อนันตรา จัดเชอร์ลา ไฮเดอราบัด รีสอร์ท จะประกอบด้วยห้องพักและวิลล่ารวม 185 ยูนิต โดยห้องพักมีขนาดเริ่มต้นที่ 48 ตารางเมตร พร้อมพูลวิลล่า 47 หลัง ขนาดตั้งแต่ 90 ถึง 280 ตารางเมตร นอกจากนี้ ยังมีแผนพัฒนาเรสซิเดนซ์ภายใต้แบรนด์อนันตราจำนวน 50 ยูนิตติดกับรีสอร์ท เพื่อมอบประสบการณ์การพักผ่อนและการอยู่อาศัยระดับลักชัวรีริมทะเลสาบแก่ผู้ที่มองหาที่พักอาศัยในระยะยาว 
การออกแบบรีสอร์ทได้รับแรงบันดาลใจจากมรดกทางสถาปัตยกรรมของราชวงศ์กากตียะ (Kakatiya Dynasty) โดยนำการก่อสร้างด้วยหินและลวดลายเรขาคณิตมาใช้ทั่วทั้งพื้นที่ส่วนกลางและวิลล่า พร้อมนำมรดกด้านการออกแบบของภูมิภาคมาตีความใหม่ในรูปแบบร่วมสมัยสำหรับการเดินทางและการพักผ่อนระดับลักชัวรี
อนันตรา จัดเชอร์ลา ไฮเดอราบัด รีสอร์ท จะนำเสนอทางเลือกด้านอาหารและเครื่องดื่มที่หลากหลาย ผ่านห้องอาหารที่ให้บริการตลอดทั้งวัน ห้องอาหารเฉพาะทาง 2 แห่ง คาเฟ่เพื่อสุขภาพ ล็อบบี้เลานจ์ และบาร์ริมสระว่ายน้ำ พร้อมด้วยสิ่งอำนวยความสะดวกเพื่อการพักผ่อน อาทิ  อนันตรา สปา (Anantara Spa) ฟิตเนสเซ็นเตอร์ สระว่ายน้ำกลางแจ้ง และคิดส์คลับ นอกจากนี้ รีสอร์ทยังรองรับการจัดงานและการประชุมในรูปแบบต่าง ๆ ด้วยห้องบอลรูม ห้องประชุมย่อย และสนามหญ้าสำหรับจัดงานกลางแจ้ง   
มร. ชาชิเดอร์ เรดดี มูนูกาลา (Shashider Reddy Munugala) ผู้ก่อตั้งและประธานกรรมการ แอชยา กรุ๊ป กล่าว “อนันตรา จัดเชอร์ลา ไฮเดอราบัด รีสอร์ท สะท้อนความเชื่อของเราว่าธุรกิจการบริการควรขับเคลื่อนด้วยธรรมชาติและสภาพแวดล้อมโดยรอบ ทุกองค์ประกอบของโครงการตั้งแต่วัสดุหินไปจนถึงที่ตั้งริมทะเลสาบ ล้วนได้รับการออกแบบเพื่อเชื่อมโยงผู้เข้าพักเข้ากับวัฒนธรรมและภูมิทัศน์ของรัฐเตลังคานา เราตั้งตารอที่จะร่วมมือกับ ไมเนอร์ โฮเทลส์ ในการพัฒนาโครงการนี้ให้เกิดขึ้นโดยอาศัยประสบการณ์และความเชี่ยวชาญของไมเนอร์ในการพัฒนาจุดหมายปลายทางที่มีธรรมชาติเป็นหัวใจสำคัญ พร้อมการดำเนินธุรกิจที่ให้ความเคารพต่อชุมชนที่ตั้ง” 
วิลเลียม อี. ไฮเน็ค (William E. Heinecke) ประธานและผู้ก่อตั้ง ไมเนอร์ อินเตอร์เนชั่นแนล (Minor International) ซึ่งเป็นบริษัทแม่ของ ไมเนอร์ โฮเทลส์ กล่าว “อนันตรา จัดเชอร์ลา ไฮเดอราบัด รีสอร์ท สะท้อนถึงจุดเด่นของแบรนด์อนันตราในการนำผู้เข้าพักไปสัมผัสกับเอกลักษณ์และเสน่ห์ที่แท้จริงของแต่ละจุดหมายปลายทาง ด้วยทำเลริมน้ำและแนวคิดด้านการออกแบบที่โดดเด่นของโครงการเปิดโอกาสให้เราสร้างประสบการณ์ที่เชื่อมโยงผู้เข้าพักกับสถานที่แห่งนี้ได้อย่างลึกซึ้ง การร่วมมือกับแอชยา กรุ๊ปในโครงการนี้จึงถือเป็นอีกก้าวสำคัญในการเสริมความแข็งแกร่งให้กับการดำเนินธุรกิจของเราในอินเดียตอนใต้” 
อนันตรา จัดเชอร์ลา ไฮเดอราบัด รีสอร์ท เป็นโครงการล่าสุดที่เข้ามาเสริมการขยายธุรกิจของไมเนอร์ โฮเทลส์ ในประเทศอินเดีย โดยกลุ่มไมเนอร์ได้เปิดตัวแบรนด์ อนันตรา โฮเทลส์ แอนด์ รีสอร์ทส์ ในอินเดียเป็นครั้งแรกในปี พ.ศ. 2568 ด้วย โรงแรม อนันตรา จิวเวล บาห์ จัยปูร์ (Anantara Jewel Bagh Jaipur Hotel) ทั้งนี้ อนันตรา จัดเชอร์ลา ไฮเดอราบัด รีสอร์ท เป็นหนึ่งในโครงการที่อยู่ระหว่างการพัฒนาในประเทศอินเดีย สอดคล้องกับเป้าหมายของไมเนอร์ โฮเทลส์ ในการขยายพอร์ตโฟลิโอในประเทศให้ครบ 50 แห่งภายในทศวรรษหน้า โดยมีโครงการที่ประกาศไปก่อนหน้านี้ ได้แก่ อนันตรา ซานติ คูร์จ รีสอร์ท (Anantara Zanti Coorg Resort) และโรงแรม อนันตรา โกลกาตา (Anantara Kolkata Hotel) ซึ่งประกาศในเดือนเมษายน พ.ศ. 2569 รวมถึง อวานี พลัส ซันเรย์ บีช วิสาขปัทนัม รีสอร์ท (Avani+ Sunray Beach Visakhapatnam Resort) ซึ่งประกาศในปี พ.ศ. 2568
-จบ-

ข้อมูลสำหรับบรรณาธิการ

เกี่ยวกับแอชยา กรุ๊ป (Ashya Group)
แอชยา กรุ๊ป ดำเนินธุรกิจที่หลากหลาย ครอบคลุมตั้งแต่ธุรกิจแร่ธาตุ โครงสร้างพื้นฐาน ธุรกิจโรงแรมและการบริการ อาหาร สุขภาพและความเป็นอยู่ที่ดี ไปจนถึงการขับเคลื่อนการปฏิรูปสังคม ด้วยแนวทางการดำเนินธุรกิจอย่างมีจริยธรรมและมุ่งสร้างคุณค่าในระยะยาว กลุ่มบริษัทให้ความสำคัญกับการพัฒนาธุรกิจที่ผสานผลการดำเนินงานทางธุรกิจเข้ากับการเติบโตอย่างยั่งยืนและมีความรับผิดชอบ โดยมี มูลนิธิแอชยา (Ashya Foundation) ซึ่งเป็นหน่วยงานเพื่อสังคมของกลุ่มบริษัท เป็นส่วนสำคัญในการขับเคลื่อนการเปลี่ยนแปลงทางสังคมและยกระดับคุณภาพชีวิตของชุมชนอย่างเป็นรูปธรรม

ด้วยพอร์ตโฟลิโอธุรกิจที่เติบโตอย่างต่อเนื่องในหลากหลายภาคส่วน แอชยา กรุ๊ป มุ่งสร้างระบบนิเวศทางธุรกิจที่เชื่อมโยงกัน โดยมีนวัตกรรม ความเป็นเลิศในการดำเนินงาน คุณภาพ และความโปร่งใสเป็นหัวใจสำคัญ ทั้งธุรกิจและโครงการเพื่อสังคมของกลุ่มบริษัทได้รับการพัฒนาด้วยมุมมองระยะยาว โดยมุ่งสร้างแพลตฟอร์มที่สามารถขยายต่อยอดได้ เสริมสร้างความร่วมมือกับพันธมิตรทั้งในระดับท้องถิ่นและระดับโลก และสร้างคุณค่าที่ยั่งยืนให้แก่ลูกค้า ผู้มีส่วนได้ส่วนเสีย และชุมชน

เกี่ยวกับ ไมเนอร์ โฮเทลส์ (Minor Hotels)
ไมเนอร์ โฮเทลส์ เป็นบริษัทผู้นำระดับโลกด้านธุรกิจการบริการ โดย ณ ปัจจุบันมีโรงแรม รีสอร์ท และเรสซิเดนซ์ในเครือจำนวนมากกว่า 640 แห่งใน 66 ประเทศ ผ่านแบรนด์โรงแรมที่หลากหลาย อาทิ อนันตรา (Anantara) เอเลวาน่า คอลเลคชั่น (Elewana Collection) เดอะ โวลสลีย์ โฮเทลส์ (The Wolseley Hotels) ทิโวลี (Tivoli) ไมเนอร์รีเซิร์ฟ คอลเลคชั่น (Minor Reserve Collection) เอ็นเอช (NH) เอ็นเอช คอลเลคชั่น (NH Collection) นาว (Nhow) อวานี (Avani) คอล์แบร์ คอลเลคชั่น (Colbert Collection) โอ๊คส์ (Oaks) และ ไอสเตย์ (iStay) รวมถึงธุรกิจอื่น ๆ ที่หลากหลาย ไม่ว่าจะเป็นร้านอาหารและบาร์ กิจกรรมการท่องเที่ยว และแบรนด์ด้านสปาและเวลเนสระดับโลก ด้วยประสบการณ์ยาวนานกว่า 40 ปี ไมเนอร์ โฮเทลส์ มุ่งมั่นเสริมสร้างแบรนด์ให้แข็งแกร่ง สร้างพันธมิตรที่ยั่งยืน และขับเคลื่อนความสำเร็จทางธุรกิจ ด้วยการให้ความสำคัญกับสิ่งที่มีความหมายที่สุดสำหรับแขก ทีมงาน และพันธมิตรทางธุรกิจ
 
ไมเนอร์ โฮเทลส์ เป็นสมาชิกของ Global Hotel Alliance (GHA) ซึ่งเป็นพันธมิตรแบรนด์โรงแรมอิสระที่ใหญ่ที่สุดในโลก และมีโปรแกรมสะสมคะแนน Minor Discovery ซึ่งเป็นส่วนหนึ่งของ GHA DISCOVERY อีกด้วย
 
ดูรายละเอียดเพิ่มเติมได้ที่ minorhotels.com และติดตาม ไมเนอร์ โฮเทลส์ ได้ทาง Facebook, Instagram, LinkedIn, TikTok และ YouTube

สอบถามข้อมูลเพิ่มเติมได้ที่ฝ่ายประชาสัมพันธ์:  
จุฬารักษ์ ชลหาญ (ผู้อำนวยการอาวุโสฝ่ายประชาสัมพันธ์)	  
อีเมล jularak_ch@minor.com    

